DIRECȚIA GENERALĂ BIODIVERSITATE

Nr. DGB/105529/09.11.2023

 Aprob,

Secretar de Stat

#  Dan Ștefan CHIRU

# Referat de aprobare

Masivul Ceahlău reprezintă unul dintre cei mai importanți munți din România ca importanță turistică, fiind și cel mai impunător din ansamblul muntos al Carpaților Orientali. Declarat arie de protecție specială avifaunistică, ROSPA0129 Masivul Ceahlău este situat în întregime pe teritoriul administrativ al județului Neamț, în grupa centrală a Carpaților Orientali, având o suprafață de 292 km2. În această arie protejată este inclus Parcul Național Ceahlău, RONPA0008. Din suprafața totală a Masivului Ceahlău, Parcul Național Ceahlău ocupă o suprafață de 77,43 km2, respectiv 26,5% din suprafața totală a acestuia.

În Parcul Național Ceahlău sunt incluse Rezervația științifică Ocolașul Mare, în suprafață de 97,36 ha, 2.641 Rezervația naturală Polița cu Crini, în suprafață de 370 ha, Rezervația științifică Polițele cu Crini, în suprafață de 180,66 ha, 2.642 Monumentul naturii Cascada Duruitoarea, în suprafață de 1 ha, 2.496 Monumentul naturii Avenul Mare, Rezervația naturală Toaca, în suprafață de 24,14 ha și Rezervația naturală Gardul Stănilelor, în suprafață de 11,63 ha. Peste Parcul Național Ceahlău se suprapune aria specială de conservare ROSAC0024 Ceahlău. La limita estică a Masivului Ceahlău este situată 2.661 Rezervația naturală Lacul Izvorul Muntelui, în suprafață de 150 ha.

În conformitate cu prevederile art. 21\*, alin (1) din Ordonanța de urgență a Guvernului Nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011 cu modificările și completările ulterioare, “*Planurile de management şi regulamentele ariilor naturale protejate care au structuri de administrare special constituite, se elaborează de către administratorii acestora, prin consultarea consiliilor consultative de administrare, se avizează de către consiliile ştiinţifice şi se aprobă prin ordin al conducătorului autorităţii publice centrale pentru protecţia mediului, apelor şi pădurilor, emis în baza avizelor autorităţilor publice centrale din domeniul culturii, dezvoltării regionale şi administraţiei publice şi al agriculturii şi dezvoltării rurale.”*

Prezentul Plan de management a fost elaborat de către Consiliul Județean Neamț, în calitate de administrator al Parcului Național Ceahlău, în conformitate cu prevederile Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, în cadrul proiectului ”*Asigurarea unui management integrat, conservativ și durabil al ariilor naturale protejate administrate de Județul Neamț*”- cod SMIS 117007, finanțat prin POIM 2014-2020, în cadrul Axei Prioritare 4 – Creșterea gradului de protecție și conservare a biodiversității prin măsuri de management adecvate și refacerea ecosistemelor degradate.

Scopul Planului de management este menținerea stării de conservare favorabilă a speciilor, habitatelor și a altor elemente de interes conservativ sau îmbunătățirea acesteia, după caz.

Planul de management este un document oficial, cu rol de reglementare pentru administratorul Parcului Național Ceahlău, precum și pentru persoanele fizice și juridice care dețin sau care administrează terenuri și alte bunuri și/sau care desfășoară activități în perimetrul și în vecinătatea acestuia.

Planul de management descrie și evaluează situația prezentă a ariei naturale protejate, definește obiectivele, precizează acțiunile de conservare necesare și reglementează activitățile care se pot desfășura pe teritoriul ariilor naturale protejate, în conformitate cu obiectivele de management.

Planul de management va sta la baza activității structurii de administrare a Parcului Național Ceahlău.

Temele de bază ale Planului de management sunt următoarele:

* inventarierea/evaluarea detaliată și monitorizarea biodiversității;
* conservarea și managementul biodiversității;
* administrarea ariilor naturale protejate și asigurarea resurselor necesare durabilității managementului;
* comunicarea, educația ecologică și conștientizarea publicului;
* utilizarea durabilă a resurselor naturale;
* practicarea turismului durabil.

Obiectivele cadru ale Planului de management sunt următoarele:

* conservarea speciilor și habitatelor pentru care au fost declarate ariile naturale protejate, în scopul menținerii stării de conservare favorabilă a acestora.
* asigurarea bazei de date referitoare la speciile și habitatele pentru care au fost declarate siturile, inclusiv starea de conservare a acestora, pentru a oferi suportul necesar managementului biodiversității.
* asigurarea managementului eficient al siturilor, pentru menținerea stării de conservare favorabilă a speciilor și habitatelor de interes conservativ.
* **c**reșterea nivelului de conștientizare publică – îmbunătățirea cunoștințelor, schimbarea atitudinii și comportamentului grupurilor interesate, care au potențial impact asupra conservării biodiversității.
* menținerea și promovarea activităților durabile de exploatare a resurselor naturale, în zonele desemnate acestor activități și reducerea celor nedurabile.
* crearea de oportunități pentru desfășurarea unui turism durabil – prin intermediul valorilor naturale și culturale, pentru limitarea impactului asupra mediului.

În conformitate cu principiile conservării naturii, Planul de management integrează interesele de conservare a biodiversității, cu cele de dezvoltare socio-economică ale comunităților locale, ținând cont de cunoștințele și valorile tradiționale, culturale și spirituale specifice zonei.

 Pentru cunoașterea biodiversității, în perioada martie 2018 - decembrie 2020, au fost efectuate activități de teren, respectiv au fost culese informații relevante în vederea descrierii factorilor biotici și abiotici, evaluării calitative și cantitative a speciilor și habitatelor de interes comunitar, pe baza cărora au fost desemnate siturile Natura 2000.

Pentru evaluarea impactului antropic asupra ariilor naturale protejate s-au efectuat observații detaliate pe teren, pentru identificarea și inventarierea surselor de impact, localizarea și intensitatea manifestării acestora, precum și estimarea modului de afectare a habitatelor și/sau speciilor vizate dar și ierarhizarea acestor surse în funcție de intensitatea lor.

Pentru stabilirea măsurilor de conservare necesare habitatelor și speciilor de interes conservativ, au fost analizate presiunile actuale și amenințările potențiale, identificate în aria vizată.

Habitatele de interes comunitar din situl ROSCI0024 Ceahlău sunt următoarele:

* Râuri de munte și vegetația lor lemnoasă cu *Myricaria germanica*
* Pajiști alpine și boreale
* Tufișuri cu *Pinus mugo*
* Pajiști calcifile alpine și subalpine
* Pajiști bogate în specii de *Nardus* pe substraturi silicioase ale zonelor muntoase
* Asociații de lizieră cu ierburi înalte higrofile de la nivelul câmpiilor, până la cel montan și alpin
* Pajiști montane
* Versanți stâncoși calcaroși cu vegetație casmofitică
* Peșteri închise accesului public
* Păduri de fag tip *Luzulo-Fagetum*
* Păduri dacice de fag *-Symphyto-Fagion*
* Păduri aluviale cu *Alnus glutinosa* și *Fraxinus excelsior* – *Alno-padion, Alnion incanae, Salicion albae*
* Păduri acidofile de *Picea* din etajele alpine montane
* Păduri de *Larix decidua* și/sau *Pinus cembra* Plantele superioare de interes comunitar din situl ROSCI0024 Ceahlău sunt următoarele: *Campanula serrata –* clopoțel, *Cypripedium calceolus -* papucul doamnei și *Tozzia carpathica –* iarba gâtului

Printre speciile de plante superioare, de interes conservativ din Parcul Național Ceahlău se numără: *Abies alba, Aconitum moldavicum*, *Allium victorialis*, *Aquilegia nigricans,**Campanula carpatica, Centaurea phrygia* L. *ssp. carpatica, Centaurea pinnatifida, Cerastium transsilvanicum, Cirsium decussatum, Dianthus spiculifolius,**Draba haynaldii, Eritrichium nanum* *ssp. jankae, Erysimum wittmanii* Zawadski *ssp. transsilvanicum, Festuca versicolor, Gentiana phlogifolia, Gypsophila petraea, Hepatica transsilvanica, Larix decidua* Mill*.* subsp*. Carpatica, Leontopodium alpinum, etc.*

Dintre [nevertebrate](#_Toc508621115)le de interes comunitar din situl ROSCI0024 Ceahlău menționăm: *Callimorpha quadripunctaria, Carabus variolosus, Rosalia alpina, Pholidoptera transsylvanica, Isophya stysi, etc.*

 [Ihtiofauna](#_Toc508621116) de interes comunitar din Parcul Național Ceahlău, situl ROSCI0024 și Rezervația 2.661 Lacul Izvorul Muntelui este reprezentată de speciile: *Cottus poecilopus, Barbus – meridionalis – petenyi, Hucho hucho, Cottus gobio.*

Speciile de herpetofauna sunt reprezentate de: *Triturus cristatus, Bombina variegata, Triturus* – *Lissotriton montandoni, Bufo bufo, Rana temporaria, Bufo viridis, Rana temporaria, Zootoca vivipara, Lacerta agilis,**Anguis fragilis, Vipera berus, Salamandra salamandra, Triturus alpestris, Natrix natrix, etc.*

 [Mamifere](#_Toc508621119)le de interes comunitar din situl ROSCI0024 Ceahlău sunt următoarele: *Ursus arctos, Canis lupus, Lynx lynx*, *Lutra lutra, Myotis myotis,* ***Myotis blythii,*** *Myotis bechsteinii, Barbastella barbastellus,* iar cele de interes conservativ din Parcul Național Ceahlău sunt: *Felis silvestris, Cervus elaphus* și *Rupicapra rupicapra.*

 [Avifauna](#_Toc508621118) din aria de protecție specială avifaunistică ROSPA0129 Masivul Ceahlău este reprezentată de numeroase specii dintre care menționăm: *Accipiter gentilis, Aegolius funereus, Alcedo atthis, Anthus spinoletta, Apus apus, Aquila chrysaetos, Aquila pomarina, Asio otus*, *Athene noctua, Bonasa bonasia, Bubo bubo, Buteo buteo, Caprimulgus europaeus*, *Certhia familiaris*, *Ciconia ciconia,* *Ciconia nigra* etc.

Având în vedere cele sus-menționate, supunem spre analiză şi aprobare proiectul de ordin privind aprobarea Planului de management al ariilor naturale protejate din Masivul Ceahlău: ROSPA0129 Masivul Ceahlău, ROSCI0024 Ceahlău și Parcul Național Ceahlău cu rezervațiile naturale 2.642 Cascada Duruitoarea, 2.641 Polița cu Crini și 2.661 Lacul Izvorul Muntelui.

Director General

Daniela DRĂCEA